
S T A N O V I S K O
k návrhu Výboru Národnej rady Slovenskej republiky pre pôdohospodárstvo a životné prostredie na vydanie zákona, 
ktorým sa dopĺňa zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov
(tlač 1400)

I.

Návrh Výboru Národnej rady Slovenskej republiky pre pôdohospodárstvo a životné prostredie na vydanie zákona, ktorým sa dopĺňa zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov (tlač 1400) (ďalej len „návrh zákona“) predkladá na rokovanie vlády Slovenskej republiky podľa § 70 ods. 2 zákona Národnej rady Slovenskej republiky č. 350/ 1996 Z. z. o rokovacom poriadku Národnej rady Slovenskej republiky minister obrany Slovenskej republiky Martin Glváč.
 

II.

Cieľom predloženého návrhu zákona je Ministerstvu obrany Slovenskej republiky zakázať predaj ciest a komunikácií na území bývalého Vojenského obvodu Javorina až do skončenia reštitúcií.

Predkladateľ uvádza, že predkladaný návrh zákona nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti ani žiadne sociálne vplyvy. Podrobné informácie o vybraných vplyvoch uvádza predkladateľ v doložke vybraných vplyvov. 

Predkladateľ deklaruje súlad návrhu zákona s Ústavou Slovenskej republiky, so zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná aj s právom Európskej únie.

Návrh zákona bol predmetom medzirezortného pripomienkového konania v dňoch 1. apríla až 13. apríla 2015. K predloženému návrhu zákona uplatnilo odporúčajúce pripomienky Ministerstvo spravodlivosti Slovenskej republiky a Generálna prokuratúra Slovenskej republiky. Zásadnú pripomienku uplatnil Úrad geodézie, kartografie a katastra Slovenskej republiky.

Ministerstvo obrany Slovenskej republiky odporúča vláde Slovenskej republiky vysloviť súhlas s predloženým návrhom zákona s pripomienkami uvedenými v predkladacej správe.

III.

Legislatívna rada vlády Slovenskej republiky prerokovala predložený návrh zákona na svojom zasadnutí 21. apríla 2015 a odporúča vláde Slovenskej republiky vysloviť s predloženým návrhom zákona súhlas s pripomienkami uvedenými v časti IV tohto stanoviska.


IV.

Návrh
Stanovisko 
vlády Slovenskej republiky 
k návrhu Výboru Národnej rady Slovenskej republiky pre pôdohospodárstvo a životné prostredie na vydanie zákona, ktorým sa dopĺňa zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov
(tlač 1400)

	Vláda Slovenskej republiky súhlasí s návrhom Výboru Národnej rady Slovenskej republiky pre pôdohospodárstvo a životné prostredie na vydanie zákona, ktorým sa dopĺňa zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov (tlač 1400) a uplatňuje k nemu nasledujúce pripomienky:

· Cieľ návrhu zákona je potrebné vyjadriť presnejšie, nakoľko z predloženého materiálu nie je úplne jasný zámer navrhovateľov, či má návrh zakázať predaj pozemných komunikácii ako stavieb v bývalom vojenskom obvode Javorina alebo zakázať predaj pozemkov pod týmito stavbami.

· V navrhovanom znení § 11 ods.4 je potrebné zosúladiť pojmy „cesty a komunikácie“ s platnou právnou úpravou v § 1 ods. 2 zákona č. 135/1961 Zb. o pozemných komunikáciách (cestný zákon). 

V Bratislave 21. apríla 2015

